ગુજરાતમાં તે સમયે શ્રમજીવીઓના હિતરક્ષક મુખ્યમંત્રી તરીકે માધવસિંહ સોલંકી હતા. પછાત તથા આદિવાસીઓના હમદર્દ જીણાભાઈ દરજી કાર્યરત હતા. તે સમયમાં જ ગુજરાત સરકારે બક્ષીપંચના અહેવાલનો સ્વીકાર કર્યો. આ સંદર્ભમાં જામનગર જિલ્લાના જામખંભાળિયામાં સૌ પ્રથમ મીટિંગ સચિવ પ્રેમશંકરભાઈના અધ્યક્ષસ્થાને મળી હતી. તેમાં જામનગરની બધી પછાત જાતિના આગેવાનો ઉપસ્થિત રહ્યા હતા. તે મીટિંગમાં જ જામનગર જિલ્લા બક્ષીપંચ સેવા સમાજની રચના કરવામાં આવી હતી. જેના પ્રમુખ તરીકે હાજીભાઈ દેદાની સર્વાનુમતે નિમણૂક કરવામાં આવી હતી. આથી પછાત જાતિના લોકોને જાગૃત કરવા તથા બક્ષીપંચથી મળતા લાભો મેળવવા માટે સરકારની જુદી જુદી યોજનાઓ વિશે વિગતવાર માહિતી આપવા હાજીભાઈએ ખૂબ જ પ્રયત્નો કર્યા હતા. આથી જીણાભાઈ દરજી સાથે સંપર્ક ખૂબ વધ્યા અને તેઓની વિચારસરણી અને પ્રેરણાથી હાજીભાઈ ગાંધીવાદી વિચારધારા તરફ ઢળ્યા. આથી સામ્યવાદીને બદલે માનવતાવાદી, ગરીબોના બેલી તથા હમદર્દ તરીકે માનવતાવાદી કાર્ય તરફ ઢળ્યા.